Správa zo zahraničnej pracovnej cesty
1.  Účastník ZPC:
Ing. Ľubica Pitlová, hlavný štátny radca, 
Odbor štátnej a európskej politiky vo vede a technike, Sekcia vedy a techniky, Ministerstvo školstva, vedy, výskumu  a športu Slovenskej republiky
Znalosť jazykov: anglický/veľmi pokročilý, nemecký/veľmi pokročilý 
2.  Zahraničná pracovná cesta:
štát/mesto: Belgicko/Brusel
Dátum: 17. – 18.9.2014
Účel cesty: účasť na zasadnutí Skupiny na vysokej úrovni pre  spoločnú tvorbu výskumných programov ktorá je vytvorená Výborom pre Európsky výskumný priestor (ERAC). Cestovné náklady hradí MF SR z finančnej obálky, pobytové náklady hradí MŠVVŠ SR. 
3.  Rámcový program pobytu:
17.9.2014 cesta Bratislava – Schwechat, let Viedeň – Brusel
18.9.2014 účasť na zasadnutí, let Brusel-Viedeň, cesta Schwechat - Bratislava

4.  Stručný priebeh zasadnutia:
Úvod do problematiky:
Rada EÚ pre konkurencieschopnosť schválila v decembri 2008 začiatok procesu Spoločnej tvorby výskumných programov (Joint Programming in Research - JP, ďalej len „JP“) a zriadila Skupinu na vysokej úrovni pre spoločnú tvorbu výskumných programov (Groupe de Programmation Conjointe - GPC – ďalej len „GPC“) zloženú zo zástupcov členských štátov a štátov asociovaných k 7 rámcovému programu pre výskum, vývoj a demonštračné aktivity.  JP si kladie za cieľ zosúladiť výskumné programy v určitých oblastiach, ktoré boli  na základe odporúčania GPC Radou EÚ definované za prioritné,  a využívať tak efektívnejšie verejné zdroje na riešenie naliehavých celospoločenských problémov. Od roku 2008 CPC navrhla a Rada EÚ pre konkurencieschopnocť schválila 10 výskumných priorít. Na základe toho bolo založených 10 iniciatív spoločného programovania (Joint Programming Initiatives – JPIs), ktoré vytvárajú strategické programy európskeho výskumu vo svojich oblastiach na 10 rokov a fungujú ako organizačná platforma pre európsku spoluprácu vo výskume. Úlohou GPC je monitorovať tento proces, usmerňovať ho a zabezpečiť jeho prepojenie na národnej úrovni, ako aj spoluprácu s Európskou komisiou a jej inštitúciami.   

Program zasadnutia
1. Schválenie programu 
2. Vzťah a možná spolupráca medzi ESFRI a GPC
3. Štúdia JOREP (Joint and Open R&D programmes in Europe) 
4. Správa expertnej skupiny o procese JP  
5. Dvojročná správa o JP 
6. Rôzne 

K bodu č. 2 Vzťah a možná spolupráca medzi ESFRI a GPC   
Zástupca ESFRI (European Strategic Forum for Research Infrastructures – Európske strategické fórum pre výskumné infraštruktúry) Adrian Dusa prezentoval možnosti spolupráce medzi JPIs a ESFRI. Niektoré delegácie zdôraznili, že je potrebné aktualizovať  informácie o infraštruktúrach ESFRI, ktoré by mohli využívať jednotliví JPI. 
  
K bodu č. 3. Štúdia JOREP (Joint and Open R&D programmes in Europe) 
Predstaviteľ Európskej komisie Matthieu Delescluse prezentoval výsledky štúdie realizovanej Generálnym riaditeľstvom Výskum a Inovácie. Ide o trojročnú štúdiu , ktorá sa má ukončiť začiatkom roka 2013. Táto štúdia definuje „spoločné programy“ ako také, z ktorých aspoň jednu časť realizujú spolu najmenej 2 krajiny. Štúdia vychádza zo všetkých spoločných programov, ktoré boli realizované v období rokov 2008 a 2009 v 11 európskych krajinách. O každom z programov bola zozbieraná séria kvalitatívnych i kvantitatívnych ukazovateľov. V roku 2013 bude odštartovaná nová štúdia, ktorej cieľom bude vytvoriť databázu spoločných programov. Predseda GPC zdôraznil význam tejto štúdie pre prácu skupiny.        

K bodu č.4  Správa expertnej skupiny o procese JP   
Skupina zhodnotila správu o dosiahnutom pokroku v JP, ktorú vypracovala expertná skupina. Väčšina delegácií upozornila na niektoré aspekty, ktoré bude treba v doriešiť a to hlavne: konkrétne kroky na urýchlenie procesu, zdroje financovania, zosieťovanie atď. 

K bodu č. 5. Dvojročná správa o činnosti GPC 
Predseda prezentoval návrh dvojročnej správy o činnosti GPC. Odzneli niektoré návrhy na doplnenie napr. doplniť úvod a súhrnný prehľad. SK delegácia navrhla, aby  v správe bola zdôraznená potreba ďalšej finančnej podpory koordinačných aktivít Joint Programming zo strany EK.  

K bodu č. 6. Rôzne
V tomto bode bol oznámený termín ďalších zasadnutí a to 21.3. a 25.6. 2013. 
5.  Odporúčané závery:  
Sekcia vedy a techniky MŠVVaŠ SR bude sledovať ďalší vývoj spolupráce v oblasti JP. Podľa potreby sa bude zapájať do práce  na pripravovanej Dvojročnej správy o činnosti GPC, ktorá má byť predložená na schválenie Rade EÚ.  
6.   Prehľad prinesenej dokumentácie a miesto jej uloženia
     Prezentácie, ktoré odzneli na zasadnutí budú k dispozícii v SVaT  MŠVVaŠ SR.  
7.   Osobitne vyhodnotený očakávaný prínos ZPC
Na zasadnutí Skupiny na vysokej úrovni pre  spoločnú tvorbu výskumných programov boli pripomienkované dôležité dokumenty o postupe spolupráce členských štátov EÚ v oblasti spoločného výskumu, ktoré budú predložené na rokovanie Rady EÚ pre konkurencieschopnosť.  
 8.    Spôsob zverejnenia výsledkov ZPC, prenos získaných informácií
Správa bola predložená riaditeľke Odboru štátnej a európskej politiky vo vede a technike, zastupujúcemu generálnemu riaditeľovi Sekcie vedy a techniky. Bude zverejnená na internetovej stránke MŠVVŠ SR. 
Súhlasím so zverejnením správy na internete

Správu vypracoval: Ing. Ľubica Pitlová OŠEPVaT
Dátum: 25.1.2013

Správu schválil: Ing. Róbert Szabó, PhD.